RAPORT AL COMISIEI CĂTRE PARLAMENTUL EUROPEAN ŞI CĂTRE CONSILIU

Al cincilea raport anual 2010 privind punerea în aplicare a ajutorului comunitar în conformitate cu Regulamentul (CE) nr. 389/2006 al Consiliului din 27 februarie 2006 privind crearea unui instrument de sprijin financiar în scopul de a încuraja dezvoltarea economică a comunității cipriote turce

Introducere

Regulamentul (CE) nr 389/2006 al Consiliului de instituire a unui instrument de sprijin financiar în scopul de a încuraja dezvoltarea economică a comunității cipriote turce[1] (denumit în continuare „regulamentul privind ajutorul”) reprezintă baza pentru punerea în aplicare a asistenței pentru comunitatea cipriotă turcă și pentru cererile de raportare anuală către Consiliu și Parlamentul European. Prezentul raport, al cincilea de acest tip, acoperă perioada de la 1 ianuarie la 31 decembrie 2010.

PROGRAMAREA AJUTORULUI

În cadrul bugetului pe 2010 au fost angajate 3 milioane EUR pentru sprijinirea Comisiei pentru persoane dispărute ( Committee on Missing Persons - CMP)[2].

A avut loc un exercițiu de programare pentru alocarea a 28 de milioane EUR în bugetul pe 2011. Evaluările externe din 2009 și 2010, evaluarea internă și consultările cu părțile interesate au fost luate drept bază pentru exercițiul de programare.

MECANISME DE PUNERE ÎN APLICARE

Programul este pus în aplicare într-un stat membru al UE, într-un domeniu care nu se află sub controlul efectiv al guvernului statului membru respectiv și în care este suspendată aplicarea acquis-ului UE. Asistența este pusă în aplicare în primul rând prin gestionarea centralizată de către Comisia Europeană. Unele proiecte sunt gestionate în comun cu Programul Organizației Națiunilor Unite pentru Dezvoltare ( United Nations Development Programme - PNUD).

Comisia acționează într-un context politic, juridic și diplomatic unic. Sunt necesare măsuri ad-hoc pentru punerea în aplicare a programului cu respectarea principiilor bunei gestiuni financiare.

În cadrul programelor de ajutor finanțate de UE, un acord de finanțare cu guvernul țării beneficiare stabilește în general cadrul legal de punere în aplicare a ajutorului. Pentru acest ajutor nu există un astfel de acord. Prin urmare, Comisia trebuie să se bazeze pe normele și condițiile pe care le consideră ca fiind aplicabile în prezent la nivel local. Cu alte cuvinte, prin faptul că încheie contracte, Comisia își asumă mai multe riscuri decât ar fi cazul în mod normal.

Din cauza contextului politic, executarea ordinelor de recuperare de la entitățile cipriote turce în caz de nerespectare a condițiilor contractuale poate fi dificilă. Comisia a adoptat măsuri pentru a diminua acest risc, inclusiv măsuri privind monitorizarea intensivă și sprijinul acordat beneficiarilor, condiții de plată revizuite, prin care plățile în avans trebuie să fie susținute de dovezi privind existența unor contracte de achiziții publice semnate și utilizarea extensivă a garanțiilor bancare.

Comisia se bazează pe sprijinul comunității cipriote turce pentru reușita acestui program și, în special, pentru asigurarea sustenabilității acestuia pe termen lung. Părțile cipriote turce interesate sunt, de asemenea, consultate în legătură cu nevoile lor de finanțare pe viitor. Experții ciprioți turci au făcut parte din comisiile de evaluare, inclusiv pentru ediția din 2009 a programului, care a fost contractat în 2010. Aceștia au un rol-cheie în cadrul comitetelor de coordonare a proiectului.

Datorită condițiilor speciale de punere în aplicare a programului de ajutor, în anul 2006 a fost înființată în cadrul Direcției Generale Extindere a Comisiei o echipă pentru punerea în aplicare a programului. Echipa, care lucrează în Cipru în cadrul unei misiuni pe termen lung, este instalată în Biroul UE de asistență pentru program ( EU Programme Support Office - EUPSO), situat în partea de nord a orașului Nicosia. Acest birou oferă locația necesară pentru desfășurarea reuniunilor și seminariilor cu părțile cipriote turce interesate și permite monitorizarea directă a implementării proiectelor. Logistica biroului este furnizată în continuare de către un contractant privat ( Deutsche Gesellschaft für Internationale Zusammenarbeit GmbH - GIZ) în temeiul unui contract care se va derula până în iunie 2012. Reprezentanța Comisiei în Cipru oferă, de asemenea, o locație pentru organizarea de reuniuni și seminarii.

Începând cu anul 2010, cheltuielile cu personalul sunt finanțate din bugetul administrativ. La începutul perioadei de raportare, echipa care lucrează la acest program s-a redus de la 29 persoane (3 funcționari ai Comisiei și 26 de agenți contractuali) la 22 (respectiv, 2 funcționari și 20 de agenți contractuali). Această reducere afectează, în special, echipa de achiziții publice și necesită o stabilire strictă a priorităților precum și realocarea resurselor de personal în vederea asigurării unei monitorizări adecvate.

PUNEREA ÎN APLICARE ÎN PERIOADA DE RAPORTARE

Prezentare generală

Programul de ajutor a intrat în etapa de punere în aplicare deplină. Eforturile s-au concentrat pe monitorizare, asigurarea sustenabilității proiectelor și construirea capacității beneficiarilor de a prelua proiectele atunci când sunt finalizate, în special proiectele având ca obiect lucrări de mare amploare și achiziții de bunuri. Lipsa de experiență cu privire la executarea contractelor de granturi de către beneficiarii ciprioți turci a impus nevoia de formare, precum și de monitorizare foarte strictă a modului de punere în aplicare.

Numărul total de contracte executate în 2010 s-a ridicat la 984 (lucrări, servicii, achiziții de bunuri și granturi), din care 200 au fost finalizate.

În cursul anului 2010, finanțarea din programul de ajutor a reprezentat o contribuție majoră la măsurile de consolidare a încrederii, printre aceste măsuri numărându-se deminarea, sprijinul pentru CMP și deschiderea unui nou punct de trecere la Kato Pyrgos și Karavostasi (cunoscut și sub denumirea de punctul de trecere Limnitis/Yeșilirmak).

Progresele înregistrate în realizarea obiectivelor stabilite

Obiectivul general al programului de ajutor este de a facilita reunificarea Ciprului prin încurajarea dezvoltării economice a comunității cipriote turce, punându-se accentul, în special, pe integrarea economică a insulei, pe îmbunătățirea contactelor dintre cele două comunități și ale acestora cu UE, precum și pe activitatea de pregătire pentru punerea în aplicare a legislației UE în cazul unei soluționări globale a problemei Ciprului.

Obiectivul nr. 1: dezvoltarea și restructurarea infrastructurii

În sectorul alimentării cu apă, înlocuirea vechilor conducte din beton-azbest pentru distribuția apei în partea de nord a localităților Nicosia, Kyrenia, Gonyeli și Lefke/ Lefka fost în mare măsură finalizată până la sfârșitul anului 2010. În Nicosia, pe baza datelor furnizate de către beneficiarii ciprioți turci, rezultatul acestor lucrări a fost reducerea cu 15% a pierderilor de apă. Pentru prima dată după mulți ani, în sezonul de iarnă s-a reușit asigurarea alimentării neîntrerupte cu apă. De asemenea, a fost definitivată furnizarea de echipament de laborator pentru analizarea apei.

În 2010, lucrările la principalele investiții privind alimentarea cu apă și tratarea apei uzate din Famagusta și Morphou/Güzelyurt au rămas în urmă față de programul stabilit, dar se preconizează că ambele vor fi definitivate și inaugurate în 2011. În 2010 au început lucrările la construirea unei noi instalații de tratare a apelor uzate pentru două localități, și anume Mia Milia/Haspolat, programată a fi definitivată în a doua jumătate a anului 2012 (program pus în aplicare de PNUD).

În decembrie 2009 a fost semnat contractul pentru construirea unei instalații pentru desalinizarea apei de mare la Sirianokhori/Kumköy, cu o clauză suspensivă care să permită timpul necesar pentru a se asigura de la ciprioții turci, în primul rând, accesul liber și nerestricționat la șantier și, în al doilea rând, ajutorul acestora pentru executarea în bune condiții, eficientă și eficace a contractului. După ce s-au primit astfel de asigurări, suspendarea a fost ridicată, în august 2010, odată cu începerea primei etape a contractului, care cuprinde teste-pilot și proiectul detaliat. Cu toate acestea, în octombrie 2010 au fost introduse restricții la acces, ceea ce a întârziat finalizarea primei etape și a pus sub semnul întrebării continuarea acesteia.

În ceea ce privește protecția naturii , au fost continuate activitățile în domeniul formării. În ceea ce privește zonele care ar putea fi incluse în rețeaua Natura 2000, pregătirea proiectelor privind planul de gestionare a continuat, fiind planificate reuniuni de consultare a publicului la începutul anului 2011. Lucrările pentru construirea facilităților de gestionare și de protecție au început în patru zone (cu o întârziere de câteva luni din cauza unor descoperiri arheologice), precum și pentru crearea unei rețele de trasee de protecție a naturii. A fost finalizată parțial furnizarea de echipamente pentru protecția naturii, inclusiv a unui sistem automat de detectare a incendiilor forestiere. Decizia de a se amenaja un campus universitar într-o zonă protejată specială a fost respinsă de ciprioții turci.

În sectorul deșeurilor solide , principalele activități s-au concentrat pe începerea și executarea contractelor de lucrări la șantierele din Koutsoventis/Güngör și Famagusta. De asemenea, s-au înregistrat progrese la proiectul privind Kato Dhikomo/Așağı Dikmen , având în vedere că a fost rezolvată o problemă privind dreptul de proprietate. Proiectul privind instalațiile de tratare a deșeurilor medicale implementat de PNUD este aproape terminat, instalațiile fiind prevăzute a fi livrate la începutul anului 2011. Asistența tehnică s-a axat pe continuarea procesului de restructurare a serviciilor existente de gestionare a deșeurilor. Înființarea unei entități operaționale care să preia administrarea noului sistem de gestionare a deșeurilor solide nu a progresat conform așteptărilor în perioada de raportare. Au fost furnizate instalațiile pentru implementarea proiectului de compostare a deșeurilor biodegradabile.

În sectorul energetic , majoritatea contractelor de achiziții de bunuri au fost finalizate cu succes. În 2010 au fost furnizate și instalate electrometrele împreună cu sistemul automatizat de citire, echipamentul de compensare a puterii reactive, laboratorul de calibrare a contoarelor, sistemul de control al poluării și de monitorizare meteorologică și a vântului, sistemul de supraveghere a controlului și a colectării de date ( Supervisory Control and Data Acquisition System - SCADA) și sistemul de asistență pentru consumatori privind furnizarea energiei electrice. În unele cazuri sunt necesare acțiunile beneficiarului (pentru asigurarea unui amplasament mai bun, pentru conectarea la sursa de alimentare și pentru angajarea de personal suplimentar), în vederea executării eficiente a investițiilor. Au fost inițiate lucrările la centralele de energie solară . În cazul altor contracte, progresele au fost limitate. În ceea ce privește contractul de interconectare a contorizării, pregătirea de către beneficiar a locațiilor de instalare nu a fost începută. Asistența tehnică pentru restructurarea furnizării de energie electrică nu a beneficiat de cooperarea deplină a părților implicate în vederea finalizării în timp util și în mod eficient, cu toate că obiectivele acesteia au fost adaptate la necesitățile beneficiarului.

În sectorul telecomunicațiilor , reconfigurarea rețelei va fi inclusă în contract. Acest lucru a fost propus de către contractant pe baza situației reale identificate în timpul verificării la fața locului. Spre sfârșitul anului s-a început pregătirea locațiilor, iar progresul înregistrat a corespuns cu planificarea instalării realizată de contractant. În ceea ce privește componenta privind asistența tehnică, progresele au fost mai lente decât se prevăzuse. Nu s-a luat nicio decizie cu privire la separarea furnizării serviciilor de exploatare a rețelelor sau cu privire la liberalizarea sectorului.

În cadrul obiectivului referitor la proiectele care vizează siguranța traficului , contractele de asistență tehnică pentru pregătirea planurilor de gestionare a traficului pentru comunitățile locale și pentru rețeaua de drumuri interurbane au fost încheiate și au fost prezentate rapoartele finale. În cadrul asistenței tehnice pentru crearea unei baze de date eficiente de informare cu privire la accidente și a unui sistem de colectare a datelor pentru consolidarea cunoștințelor referitoare la incidentele de trafic, a fost finalizată proiectarea sistemului, acesta fiind integrat hardware-ului livrat în cadrul unui contract de livrare separat. Testarea sistemului și instruirea utilizatorilor este în desfășurare. În cadrul activităților de asistență tehnică destinate îmbunătățirii inspecțiilor vehiculului și a procedurii de autorizare a conducătorilor acestuia s-au formulat recomandări valoroase. Instalarea echipamentelor de inspecție periodică a vehiculului a fost amânată din cauza deciziei beneficiarului de amplasare a echipamentelor pe o bandă de inspecție care urmează a fi construită. A fost concepută campania de educare pentru promovarea siguranței traficului și pentru sensibilizare, urmând să fie pusă în aplicare în 2011. A fost revizuită specificația tehnică a proiectului care vizează eliminarea „petelor negre” ale accidentelor de circulație.

Obiectivul 2: promovarea dezvoltării sociale și economice

Cele patru echipe de asistență tehnică (echipa de asistență) pentru dezvoltare rurală, zootehnie, creșterea culturilor, unitatea de management al programului), finanțat în cadrul Programului sectorial de dezvoltare rurală au oferit cursuri de formare specifice și asistență tehnică fermierilor, medicilor veterinari, precum și experților în domeniul dezvoltării rurale și părților interesate, atât la nivel central, cât și local. Echipele au sprijinit, de asemenea, 225 beneficiari de finanțare nerambursabilă din următoarele scheme de granturi: „Îmbunătățirea producției agricole”, „Sprijinirea întreprinderii rurale”, „Dezvoltarea comunitară prin inițiative Village”. Echipamentul prevăzut în contractele de achiziționare de bunuri pentru laboratoarele veterinare și creșterea culturilor a fost livrat și este operațional. Echipa de asistență pentru dezvoltare rurală a revizuit și a finalizat un plan provizoriu de dezvoltare rurală și două strategii de acțiune locală cu privire la principiile UE care stau la baza dezvoltării rurale.

În cadrul proiectului Modernizarea infrastructurii urbane și locale pus în aplicare prin gestionare în comun cu PNUD, a fost dat în funcțiune noul punct de trecere, al șaptelea, care leagă satele Kato Pyrgos/Asagi Pirgo și Yeșilırmak/Limnitis. UE a finanțat studiul de fezabilitate și a contribuit la aceste lucrări cu 2,5 milioane EUR. Au fost finalizate lucrările de reabilitare în mai multe sate din partea de nord a Ciprului (și anume, Hisarköy/Kampyli, Akincilar/Louroukina). Au fost reabilitate fațadele clădirilor situate pe o latură a intersecției cu Strada Ledra. Au fost inițiate lucrările de renovare a pieței din orașul fortificat Nicosia.

Au fost semnate 15 contracte noi de granturi cu școlile locale pentru o valoare totală de aproximativ 0,5 milioane EUR sub formă de sprijin pentru modernizarea tehnicilor educaționale. Au fost oferite școlilor profesionale atât automobile, cât și echipamente de imprimare.

Asistența tehnică pentru continuarea reformei învățământului primar și secundar s-a concentrat pe consolidarea capacităților principalelor părți interesate, inclusiv organizarea de cursuri intensive de formare a unui grup-pivot de inspectori, precum și vizite de studiu, formare și sprijin în materie de educație centrată pe copil, elaborare de standarde în domeniul calității și contribuții pentru dezvoltarea Sistemului european de gestionare a informațiilor ( European Information Management System ).

În cadrul proiectului privind învățarea pe parcursul vieții, incluziunea socială și măsurile în sprijinul unei piețe active a forței de muncă , au fost finalizate câteva din cele 31 de granturi acordate IMM-urilor, camerelor și altor organizații de formare. A fost acordată asistență tehnică pentru dezvoltarea și promovarea educației profesionale și a sistemelor de formare, de învățare pe tot parcursul vieții și a măsurilor în sprijinul unei piețe active a muncii, inclusiv în ceea ce privește deschiderea unui centru pentru locuri de muncă în Nicosia, vizite de studiu și conferințe în străinătate. Eforturile s-au axat pe formarea părților interesate, inclusiv pe consiliere pentru dezvoltarea unei cariere profesionale.

Pentru sprijinirea competitivității IMM-urilor , în perioada de raportare au fost derulate 32 de contracte în cadrul a două scheme de granturi în valoare totală de 4,5 milioane EUR. Se așteaptă ca finanțarea prin granturi acordate IMM-urilor să aibă drept rezultat creșterea competitivității sectorului privat cipriot turc, prin modernizarea echipamentelor fizice și alinierea practicilor privind gestionarea afacerilor cu practicile din UE. Executarea majorității acestor contracte a fost amânată din cauza lipsei de experiență a beneficiarilor în ceea ce privește normele UE în materie de achiziții publice, precum și din cauza tergiversării procedurii de furnizare a garanțiilor bancare, ceea ce a dus la întârzierea plăților de prefinanțare. În plus, sectorul privat a fost susținut printr-un contract de asistență tehnică (2,75 milioane EUR), care a vizat principalele instituții și acțiunile în domeniul dezvoltării economice durabile și în domeniul TIC . Punerea în aplicare a contractului a început din a doua jumătate a anului 2010. Până în prezent, rezultatul major obținut este asistența acordată de experți la elaborarea unei Strategii de dezvoltare a sectorului privat .

Obiectivul 3: promovarea reconcilierii, adoptarea de măsuri pentru instaurarea unui climat de încredere și sprijinirea societății civile

Reconcilierea, instaurarea unui climat de încredere și sprijinul societății civile: din cele 44 de proiecte susținute prin granturi, 2 au fost anulate la cererea beneficiarului (lipsa capacității necesare pentru executarea contractului). O mare parte dintre beneficiari au solicitat prelungirea duratei proiectelor. Experții externi au efectuat o monitorizare a granturilor în cadrul monitorizării financiare și operaționale de către echipa care a lucrat la program.

Asistența tehnică acordată de echipa de asistență pentru societatea civilă s-a axat pe furnizarea de ajutor și consiliere solicitanților, sub formă de consiliere pentru gestionarea granturilor și pentru activitățile de consolidare a capacităților.

UE continuă să fie cel mai mare contributor la activitățile Comisiei pentru persoane dispărute , al cărei obiectiv este de a decide soarta persoanelor declarate dispărute de către ambele comunități, în urma evenimentelor tragice din 1963-1964 si 1974: contractul de 3 milioane EUR va fi încheiat în februarie 2011. A fost pregătit și distribuit un film documentar pentru informare cu privire la aceste activități.

Deminare : se are în vedere ca toată zona-tampon să fie declarată zonă deminată până în aprilie 2011. ONU a sugerat să procedeze la deminare înafara zonei tampon, dar, pentru moment, Comisia nu are nici mandat politic, nici resursele necesare pentru a continua lucrările.

Activitățile din cadrul proiectului Academiei de Studii Politice puse în aplicare de către Consiliul Europei se concentrează pe îmbunătățirea înțelegerii problemelor-cheie pentru viitorul insulei în cadrul UE. Cu ocazia celui de al doilea an universitar al proiectului, acesta a reunit 30 de lideri tineri selecționați din ambele comunități cipriote.

Obiectivul nr. 4: apropierea comunității cipriote turce de Uniunea Europeană

În cel de al patrulea an universitar al programului de burse au fost acordate în total 96 burse de studiu (pentru 22 de profesori, 10 studenți, 64 absolvenți). Studenții și profesorii au avut libertatea de a alege programele de studii și de formare, deși s-a acordat prioritate acelor domenii care se confruntă cu o penurie de personal calificat din rândul comunității cipriote turce (economie, studii europene, toate domeniile de inginerie, administrație publică, finanțe publice). Țările gazdă au fost Regatul Unit, Țările de Jos, Germania, Italia, Spania, Suedia, Estonia, Letonia, Grecia, Finlanda, Republica Cehă, Polonia și Ungaria.

În cadrul programului „ Promovarea schimburilor de tineri și a altor contacte interpersonale” au fost implementate 15 proiecte. Unele dintre proiectele finanțate în cadrul celei de a doua cereri de propuneri au solicitat prelungirea duratei proiectului. Toate proiectele vor fi finalizate în 2011.

Punctul de informare al UE, Infopoint , a devenit o sursă importantă de informații pentru ciprioții turci în ceea ce privește întrebările și solicitările referitoare la UE, precum și la programul de ajutoare. Site-ul Infopoint a fost lansat în 2010. Punctul de informare Infopoint a pregătit 26 de evenimente cu rol informativ și de promovare (vizite de studii, conferințe, seminarii, prelegeri publice privind istoria UE, instituțiile acesteia, procesele de adoptare a deciziilor și politicilor în cadrul UE, precum și cursuri de formare adaptate la cerințe privind normele în domeniul achizițiilor publice și gestionării proiectelor). Punctul de informare Infopoint a găzduit mai multe ceremonii de acordare a granturilor pentru programul de ajutoare. Infopoint a editat/tradus în limba turcă 7 publicații și 22 de fișe informative privind programul de ajutoare. Au fost elaborate două studii cantitative pentru evaluarea percepțiilor ciprioților turci cu privire la UE și la activitățile UE referitoare la ciprioții turci. Pentru completarea acestor date au fost efectuate trei studii calitative suplimentare. Televiziunea locală a transmis 16 evenimente. Având în vedere că solicitările din partea comunității beneficiare au devenit mai concrete, Infopoint trebuie să facă față acestei provocări prin ameliorarea în continuare a calității serviciilor oferite.

Obiectivul 5: pregătirea comunității cipriote turce pentru introducerea și punerea în aplicare a acquis-ului comunitar

Instrumentul de asistență tehnică și de schimb de informații al Comisiei Europene (TAIEX) este utilizat drept instrument principal prin care se acordă asistență comunității cipriote turce în vederea pregătirii pentru punerea în aplicare a acquis-ului UE , ca urmare a soluției globale la problema Ciprului.

TAIEX a facilitat 365 de activități în materie de asistență tehnică, de exemplu cursuri de formare, ateliere, misiuni de experți, asistența oferită la distanță de experți și vizite de studiu cu rolul de a sprijini realizarea obiectivelor din regulamentul privind ajutoarele.

Activitățile au continuat să se concentreze în principal pe programul pentru aplicarea viitoare a acquis-ului ( Programme for the Future Application of the Acquis -PFAA). PFAA oferă cadrul necesar pentru planificarea și furnizarea de asistență tehnică și de formare. Asistența a fost asigurată în 13 sectoare ale PFAA[3]. În cursul anului 2010, ciprioții turci și-au exprimat interesul de a primi asistență tehnică în 3 domenii suplimentare ale acquis-ului[4].

La sfârșitul anului 2009, sprijinul TAIEX pentru ciprioții turci s-a îndreptat spre proiecte pe termen mediu în vederea atingerii obiectivelor sale cu mai multă eficacitate și eficiență. Un total de 97 de experți din administrațiile publice ale statelor membre ale UE au fost selectați pentru sprijinirea proiectelor de asistență tehnică pe termen mediu.

TAIEX a oferit cursuri de formare cu privire la elaborarea de texte juridice aliniate la acquis, astfel încât acestea să fie imediat aplicabile la data adoptării unei soluții globale. În legătură cu gestionarea în viitor a fondurilor UE după stabilirea unei soluții, au fost asigurate în continuare cursuri de formare în domeniul gestionării cheltuielilor publice.

De asemenea, TAIEX a susținut dezvoltarea comerțului peste linia verde . Experți din statele membre ale UE au fost mobilizați cu regularitate pentru a efectua inspecțiile fitosanitare/veterinare necesare privind producția de cartofi și de pește, în vederea facilitării comerțului cu aceste produse.

Au fost executate cele trei contracte de achiziționare de echipamente pentru monitorizarea calității aerului , echipamentele fiind operaționale. Cele două contracte de asistență tehnică aflate în execuție pentru acest sector s-au axat pe stabilirea unui control zilnic al calității și pe procedurile de asigurare a calității privind funcționarea echipamentelor furnizate și, de asemenea, au contribuit la dezvoltarea planurilor de monitorizare a calității aerului. Ciprioții turci trebuie să asigure că dispun de personal adecvat sau de fonduri suficiente pentru a externaliza serviciile de gestionare a stațiilor de monitorizare a calității aerului și de prelucrare a datelor obținute.

Studii

Fondul fiduciar în valoare de 1 milion EUR la Banca Mondială pentru realizarea unui „program de analiză economică pentru creștere economică și dezvoltare durabilă” a fost întârziat din cauza dezacordurilor dintre Republica Cipru și Banca Mondială cu privire la terminologia care urma să fie utilizată.

Execuția financiară (contracte și plăți)

Contractare

A fost pusă la dispoziție suma de 2,5 milioane EUR din creditele de angajament aferente anului 2009, din care au fost contractate 78%. Au fost semnate 106 contracte noi pentru burse în perioada 2010-2011 și pentru școli.

În 2006-2010, alocarea totală pentru acest program de ajutor s-a ridicat la 264,5 milioane EUR.

Plăți

În 2010, Comisia Europeană a plătit 62,7 milioane EUR, aproximativ 18% mai puțin decât se prevăzuse în planificarea inițială. Acest lucru a fost cauzat de punerea în aplicare cu întârziere a proiectului de 27,5 milioane EUR pentru desalinizarea apei de mare și a granturilor pentru dezvoltare rurală în valoare totală de 4 milioane EUR.

Până la sfârșitul anului 2010 s-au plătit 132 de milioane EUR în total (52% din suma totală contractată).

Monitorizare

Mecanismul de revizuire intermediară ( Interim Review Mechanism - IRM) servește drept forum de discuții detaliate cu beneficiarii în ceea ce privește punerea în aplicare a programului. În 2010 au avut loc două întruniri.

De asemenea, în 2010 a avut loc lansarea unui mecanism separat de monitorizare a asistenței acordate prin TAIEX.

În 2010, activitățile echipei participante la program s-a concentrat pe monitorizare. Principalele instrumente sunt vizitele în teren și participarea la comitetele de coordonare a proiectului. În plus, s-a contractat un sprijin extern pentru monitorizarea financiară.

Audit și controale

Unitatea de audit operațional a DG Extindere a auditat un eșantion de tranzacții contractuale și de plată. Raportul este prevăzut pentru primul trimestru al anului 2011.

O misiune de constatare întreprinsă de Curtea Europeană de Conturi a avut loc în noiembrie 2010, în vederea pregătirii unui audit al performanței în 2011.

Evaluare

În 2010 au fost efectuate evaluări sectoriale la mijlocul perioadei de raportare în societatea civilă și în sectoarele de dezvoltare rurală. În concluzia la aceste evaluări s-a subliniat necesitatea finanțării multianuale continue pentru a se asigura sustenabilitatea proiectelor în derulare.

Informare, publicitate și vizibilitate

În perioada de raportare au fost publicate 17 comunicate de presă privind aspecte legate de program. Majoritatea activităților în materie de vizibilitate au fost efectuate de Infopoint .

Principalele evenimente în materie de vizibilitate au fost deschiderea punctului de trecere Kato Pyrgos/Karavostasi și lansarea documentarului finanțat de UE cu privire la CMP la care a participat comisarul Füle, în octombrie 2010.

Potrivit sondajului cantitativ (august 2010), percepția ciprioților turci cu privire la UE a evoluat în mod pozitiv, iar activitățile Infopoint au contribuit la acest lucru.

Activitățile Reprezentanței CE destinate ciprioților turci au contribuit la vizibilitatea ajutorului CE și la consolidarea încrederii față de UE.

Consultări cu guvernul Republicii Cipru

Au fost organizate reuniuni periodice cu reprezentanții Guvernului Republicii Cipru, în special atunci când comisarul și înalți funcționari ai Comisiei au vizitat insula.

În ceea ce privește verificarea dreptului de proprietate, în 2010 Comisia a invocat continuarea cooperării cu serviciile relevante ale Guvernului Republicii Cipru, în special în ceea ce privește sprijinul pentru continuarea reabilitării unui vechi amplasament pentru depozitarea deșeurilor în apropiere de Kato Dhikomo/Așağı Dikmen, aflat parțial pe un teren deținut de către ciprioți greci în calitate de proprietari persoane fizice.

CONCLUZII

În perioada de raportare, activitățile s-au axat pe:

1. implementarea și monitorizarea proiectelor;

2. programarea fondurilor pentru 2011.

Se mențin unele din provocările identificate în rapoartele anterioare. În perioada de raportare, printre aspectele care au afectat punerea în aplicare a programului de ajutor pot fi menționate:

3. cooperarea dintre comunitatea cipriotă turcă și comunitatea cipriotă greacă este necesară pentru atingerea obiectivul programului de ajutor, dar are nevoie de timp și trebuie sprijinită prin diferite activități;

4. capacitate de absorbție scăzută a comunității beneficiare : consolidarea capacităților este un proces pe termen lung. Cu toate acestea, se remarcă o îmbunătățire continuă pe măsură ce se realizează progrese privind implementarea proiectelor;

5. lipsa de experiență în ceea ce privește normele europene întârzie punerea în aplicare a granturilor; beneficiarii sunt asistați de echipa participantă la program și de echipele de asistență tehnică pentru ca aceștia să dobândească experiență;

6. riscurile privind sustenabilitatea pentru marea infrastructură care obligă ciprioții turci să pună la dispoziție personalul calificat și fondurile necesare;

7. pregătirea insuficientă a siturilor în proiectele energetice și de telecomunicații a cauzat întârzieri grave;

8. reducerea personalului Comisiei cauzată de constrângerile bugetare, care necesită stabilirea strictă a priorităților și realocarea resurselor de personal pentru asigurarea unei monitorizări adecvate și care prezintă riscuri în ceea ce privește capacitatea de a comunica realizările programului.

[1] JO L 65, 7.3.2006, p.5.

[2] Decizia Comisiei C (2010) 6874 privind sprijinul pe anul 2010 alocat Comisiei pentru persoane dispărute.

[3] Libera circulație a capitalurilor, achizițiile publice, dreptul european al societăților comerciale, politica UE în domeniul concurenței, controlul financiar, serviciile financiare, agricultura și dezvoltarea rurală, siguranța alimentelor, politica veterinară și fitosanitară, transportul rutier, statistici, politica socială și ocuparea forței de muncă, mediul, protecția și sănătatea consumatorilor.

[4] Recunoașterea reciprocă a calificărilor profesionale, drepturile de proprietate intelectuală, libera circulație a mărfurilor.